Madankollu, ir-riforma regolatorja hija biss parti waħda mill-bidla meħtieġa. Kien għal din ir-raġuni li, minbarra l-programm leġiżlattiv, ir-Rieżami ta’ nofs it-terminu u l-Pjan ta’ Azzjoni tal-Unjoni tas-Swieq Kapitali kienu jinkludu għadd ta’ miżuri mhux leġiżlattivi, li twettqu mill-Kummissjoni . Dawn il-miżuri huma importanti fihom infushom biex jagħtu spinta lill-fiduċja tal-investituri, isaħħu l-infrastruttura tas-suq ewlenija u jiftħu kanali ġodda ta’ finanzjament.

Minn dejjem kien evidenti li Unjoni tas-Swieq Kapitali kompluta ma kinitx se tinħoloq mil-lum għal għada. Filwaqt li l-miżuri li ttieħdu sa issa qed jibdew iħallu l-impatt tagħhom, irid jgħaddi ż-żmien biex il-benefiċċji kollha tal-proposti leġiżlattivi ppreżentati mill-Kummissjoni jimmaterjalizzaw għalkollox u biex l-effetti tagħhom jinħassu fil-prattika. Issa sta għall-awtoritajiet nazzjonali u għall-operaturi tas-suq li jaħtfu l-opportunitajiet maħluqa mir-riformi tal-Unjoni tas-Swieq Kapitali, għall-ġid tal-Unjoni Ekonomika u Monetarja u tal-ekonomija tal-UE aktar mifruxa.

3.Nieħdu kemm nistgħu mis-Suq Uniku permezz ta’ prodotti, tikketti u passaporti Ewropej ġodda

Il-Kummissjoni pproponiet sitt miżuri leġiżlattivi biex tintroduċi regoli ġodda fl-UE kollha għall-prodotti, tikketti u passaporti. Il-Parlament Ewropew u l-Kunsill adottaw jew laħqu qbil politiku fuq ħames proposti. Hemm bżonn ta’ progress urġenti fuq il-proposta waħda li għad baqa’.

·Ir-Regolamenti dwar fondi Ewropej ta’ kapital ta’ riskju u l-fondi ta’ intraprenditorija soċjali Ewropej, adottat mill-koleġiżlaturi f’Ottubru 2017 għandu l-għan li jagħti spinta lill-investiment fil-kapital ta’ riskju u fi proġetti soċjali. Se jagħmluha aktar faċli biex l-investituri jinvestu f’kumpaniji innovattivi żgħar u ta’ daqs medju billi jestendu r-Regolament għall-maniġers tal-fondi ta’ kull daqs u billi jespandu l-firxa ta’ kumpaniji li jista’ jsir investiment fihom.

·Ir-Regolament li jarmonizza l-qafas ġuridiku dwar it-titolizzazzjoni u li joħloq titolizzazzjonijiet Sempliċi, Trasparenti u Standardizzati (STS), adottat f’Diċembru 2017, jgħin biex ikun hemm fiduċja fis-suq tat-titolizzazzjoni, ma jerġgħux iseħħu l-iżbalji tal-passat u jitneħħa l-piż minn fuq il-karti bilanċjali tal-banek. Qed jiġi żviluppat sett ta’ standards tekniċi regolatorji u ta’ implimentazzjoni biex jiġu speċifikati d-dettalji tal-qafas ta’ titolizzazzjoni mġedded u tkun żgurata ċ-ċarezza u l-applikazzjoni konsistenti tiegħu sabiex jinkisbu l-għanijiet ta’ politika. Minbarra r-Regolament dwar it-Titolizzazzjoni, il-qafas prudenzjali għall-banek u għall-assiguraturi ġie emendat sabiex tkun stabbilita rabta eqreb bejn kemm tkun riskjuża pożizzjoni ta’ titolizzazzjoni u l-kapital regolatorju meħtieġ.

·Ir-Regolament dwar Prodott tal-Pensjoni Personali pan-Ewropew, li ntlaħaq qbil dwaru f’Diċembru 2018, jintroduċi prodott tal-pensjoni mifrux fl-UE kollha li jista’ jikkomplementa l-pensjonijiet nazzjonali statutorji u okkupazzjonali għaċ-ċittadini li jixtiequ dan. Se jagħti aktar għażla liċ-ċittadini meta jiġu biex ifaddlu għall-irtirar u se jgħin biex jiġu indirizzati l-isfidi demografiċi tat-tixjiħ tal-popolazzjoni billi jikkomplementa l-pensjonijiet mill-istat u okkupazzjonali.

·Fi Frar 2019, il-koleġiżlaturi laħqu qbil politiku dwar regoli komuni rigward il-bonds koperti. Ir-regoli armonizzati, ibbażati fuq standards nazzjonali għolja u fuq l-aħjar prattika. se jikkontribwixxu għall-iżvilupp tal-bonds koperti bħala sors stabbli u kosteffettiv ta’ finanzjament għall-banek tal-UE. B’dan, se jespandu l-kapaċità tal-banek li jipprovdu finanzjament lill-ekonomija reali. Apparti minn hekk, se jagħtu lill-investituri firxa usa’ ta’ opportunitajiet ta’ investiment aktar sikuri.

·Fi Frar 2019, il-koleġiżlaturi qablu dwar pakkett rigward l-iffaċilitar tad-distribuzzjoni transfruntiera tal-fondi ta’ investiment kollettiv. Ir-regoli l-ġodda se jagħmluha aktar faċli, aktar veloċi u orħos għad-distribuzzjoni transfruntiera tal-fondi. Se jagħmlu dan billi jtejbu t-trasparenza tar-rekwiżiti nazzjonali, inaqqsu l-burokrazija u jarmonizzaw ir-regoli nazzjonali diverġenti. Dan se jipprovdi aktar għażla għall-investituri u se jnaqqsilhom l-ispejjeż, filwaqt li tiġi salvagwardjata l-protezzjoni tal-investituri.

·Il-proposti għal Regolament dwar il-Crowdfunding, li għadhom qed jiġu nnegozjati mill-koleġiżlaturi, jagħtu lok biex il-pjattaformi japplikaw għal liċenzja tal-UE abbażi ta’ sett uniku ta’ regoli u b’hekk jagħmluha possibbli li l-pjattaformi tal-crowdfunding jipprovdu s-servizzi tagħhom madwar l-UE kollha. Il-qafas itejjeb l-aċċess għal forma innovattiva ta’ finanzjament għan-negozji li jeħtieġ finanzjament, b’mod partikolari l-istartups, filwaqt li jaċċerta li l-investituri jibbenefikaw minn miżuri protettivi b’saħħithom.

Il-Kummissjoni, biex toħloq kanali ġodda ta’ finanzjament, ivvalutat ukoll il-każ ta’ Noti garantiti Ewropej għal self żgħir u ta’ daqs medju u self infrastrutturali. In-Noti garantiti Ewropej, billi jippromwovu l-użu ta’ self lill-kumpaniji żgħar u ta’ daqs medju u self infrastrutturali bħala kollateral, imorru lil hinn mit-tipi tradizzjonali ta’ kollateral użati għall-bonds koperti. In-Noti garantiti Ewropej jistgħu għalhekk potenzjalment itejbu l-abbiltà tal-banek li jsellfu, b’mod partikolari lill-kumpaniji żgħar u ta’ daqs medju, u b’hekk potenzjalment jistimulaw it-tkabbir tal-kumpaniji u l-ħolqien tal-impjiegi. Abbażi ta’ pariri mill-Awtorità Bankarja Ewropea, konsultazzjoni mal-partijiet ikkonċernati privati u studju ta’ fattibilità, il-Kummissjoni se tkompli tivvaluta jekk hemmx bżonn ta’ azzjoni ulterjuri fil-livell tal-UE.

Il-Kummissjoni, biex tagħti spinta lill-fiduċja tal-investituri fil-livell tal-konsumatur ivvalutat id-distribuzzjoni tal-prodotti ta’ investiment. Din il-valutazzjoni identifikat diversi sfidi li jaffaċċjaw il-konsumaturi meta jkunu qegħdin jaraw biex jinvestu. Uħud minn dawn l-isfidi diġà kienu ġew indirizzati minn bidliet li saru dan l-aħħar fil-leġiżlazzjoni tal-UE li jtejbu t-trasparenza u jsaħħu l-protezzjoni tal-investituri fil-livell tal-konsumatur. Il-Kummissjoni se tkompli twettaq monitoraġġ u tivvaluta l-effettività u l-adegwatezza tal-qafas regolatorju għall-investituri fil-livell tal-konsumatur, inkluż meta twettaq rieżami tad-Direttiva dwar is-Swieq fl-Istrumenti Finanzjarji u r-Regolament dwar il-Prodott Aggregat ta’ Investiment għall-Konsumaturi bbażat fuq l-Assigurazzjoni.

Il-Kummissjoni kienet ukoll qed tivvaluta diversi strumenti li jistgħu jgħinu lill-investituri fil-livell tal-konsumaturi jieħdu sehem fis-swieq kapitali. Skemi ta’ sjieda ta’ ishma għall-impjegati jagħtu lill-investituri fil-livell tal-konsumaturi daqsxejn ta’ esperjenza fl-investiment fl-ishma. Il-kontijiet ta’ tfaddil b’investiment jistgħu jgħinu biex b’mod aktar ġenerali biex inaqqsu l-piż amministrattiv u jagħtu inċentiv lill-investituri biex jieħdu sehem fis-swieq kapitali, bl-għajnuna ta’ kundizzjonijiet trasparenti. Il-Kummissjoni se tibqa’ taħdem mal-partijiet ikkonċernati biex tiżviluppa dawn l-istrumenti.

Fil-qasam tal-investiment fil-livell tal-konsumatur, il-Kummissjoni qed teżamina l-interfaċċi diġitali attwali mmexxija mit-teknoloġija li jistgħu jgħinu lill-individwi jsibu prodotti ta’ investiment għall-konsumatur adattati u kosteffettivi b’mod affidabbli, trasparenti u ta’ min iserraħ fuqu. Studju mistenni aktar tard din is-sena se jivvaluta xenarji possibbli għall-iżvilupp ta’ għodda diġitali online li tista’ tkun ta’ sostenn għall-investituri fid-deċiżjonijiet tagħhom marbuta mal-investiment.

Fl-aħħar nett, il-Kummissjoni wettqet studju dwar ostakli potenzjali tat-taxxa għall-investiment transfruntiera tal-fondi tal-pensjonijiet u tal-assiguraturi tal-ħajja. Il-Kummissjoni beħsiebha tiddiskuti r-riżultati tal-istudju mal-Istati Membri bl-iskop li jitneħħa kull ostaklu identifikat fuq bażi volontarja qabel ma possibbilment tittieħed azzjoni legali.

4.Nappoġġjaw lin-negozji u lill-investituri permezz ta’ regoli aktar ċari u sempliċi

Il-Kummissjoni pproponiet ħames miżuri leġiżlattivi biex tipprovdi regoli aktar sempliċi, aktar ċari u aktar proporzjonati għall-imprendituri, għan-negozji u għall-istituzzjonijiet finanzjarji. Il-Parlament Ewropew u l-Kunsill adottaw jew laħqu qbil politiku fuq erba’ proposti. Hemm bżonn ta’ progress urġenti fuq il-proposta waħda li għad baqa’.

·Ir-Regolament dwar il-Prospett, adottati mill-koleġiżlaturi f’Ġunju 2017, inaqqas il-burokrazija għall-kumpaniji li qed ifittxu opportunitajiet ta’ finanzjament, billi jissimplifika l-produzzjoni ta’ prospett u jagħmlu b’tali mod li jkun ċar biex jifhmuh l-investituri.

·Fi Frar 2019 kien hemm qbil mill-koleġiżlaturi dwar regoli aktar proporzjonati u sensittivi għar-riskju mmirati għad-ditti tal-investiment. Ir-regoli l-ġodda se jaċċertaw kundizzjonijiet ekwivalenti bejn l-istituzzjonijiet finanzjarji sistemiċi kbar, li se jkunu soġġetti għall-istess regoli u superviżjoni bħal banek, u se jintroduċu regoli prudenzjali aktar sempliċi u anqas ingumbranti għad-ditti tal-investiment mhux sistemiċi. Dan l-approċċ ibbilanċjat se jagħti spinta lill-kompetizzjoni u jżid l-investiment, filwaqt li jissalvagwardja l-istabbiltà finanzjarja.

·F’Diċembru 2018 intlaħaq ftehim politiku dwar id-Direttiva dwar oqfsa ta’ ristrutturar preventiv u tat-tieni opportunità, kif ukoll miżuri sabiex tiżdied l-effiċjenza tal-proċeduri tar-ristrutturar, tal-insolvenza u tal-ħelsien mid-dejn. Din id-Direttiva se tgħin lill-kumpaniji f’diffikultajiet finanzjarji biex jiġu ristrutturati b’mod effiċjenti u se tippermetti lill-imprendituri onesti jibbenefikaw mit-tieni opportunità wara li jiġu f’tagħhom wara falliment. Dan huwa kruċjali biex ikun żgurat ambjent tan-negozju dinamiku li jippromovi wkoll l-innovazzjoni, jevita l-likwidazzjonijiet mhux meħtieġa, it-telf ta’ għarfien espert u ta’ impjiegi u jevita l-akkumulu ta’ self improduttiv.